成珠樓

成珠樓喺廣州河南漱珠橋畔漱珠東市5號，係清乾隆十一年開張嘅一間茶樓，亦係雞仔餅嘅發源地。招牌嘢食有成珠小鳳餅、奇味金豬手同創新伍仁月。

1985年10月9號，成珠樓火燭燒通頂；第年重建，改名成珠酒家。2002年，東江集團買落，改名鴻星海鮮酒家。2006年3月1號停業無耐拆咗。由民國後期到佢拆之前，都重係廣州尚存嘅最耐歷史嘅茶樓。

史 
1746年，茶樓開張，初時叫成珠館，係簡易平房。道光年間，怡和行行商伍紫垣買落，之後有小鳳餅嘅古仔。咸豐年間改建成兩層嘅木結構茶樓。19世紀中後期轉手吳氏，改名「成珠餅家」，兼做茶樓。光緒年间，梁福和堂買落，改名「成珠樓」，兼營茶市、飯市、餅市，茶樓有新嘅發展。

1928年，政府開路將成珠樓「腰斬」成兩橛。同年，成珠樓改成鋼筋混凝土結構，佔地600平方米。1938年，日軍攻入廣州，廣州淪陷，成珠樓歇業。1940年重新開張。1946年，開業200週年慶典，轟動河南。書法家麥華三寫咗首《成珠樓》詩：

1947年，開三間分店，亦即西關分店、成珠餅家、澳門分店。1956年，因為搞「公私合營」，梁氏退出成珠樓。1956年之後，政府投資將成珠樓右側嘅平房擴建成四層樓，營業面積擴大到1400平方米，職工人數超過150個。1959年，成珠樓小鳳餅嘅製作配方向社會公開，被收入《中國名菜譜》。

1985年10月9號，成珠樓無情情火燭，由晚黑七點五十分到九點四十七分，足足燒咗兩個鐘。嗰晚，有幾對新郎、新娘響呢處擺酒。晚黑七點半，啲人逐漸散場，重剩返一對新郎、新娘陪啲姨媽姑姐食飯傾偈。約莫七點五十分，成珠樓入邊突然響咗幾嘢之後，樓下有人大嗌「火燭嘞」。無耐，底層通到二層嘅木樓梯燒着，唯一嘅通道被大火塞住，三、四層嘅顧客同茶樓員工無路走，於是一啲沿住樓外邊嘅水管向下爬落地面，有啲就跳樓。喺起火之後15分鐘，先有人報警，廣州消防支隊先後派咗19駕消防車、2駕消防艇、140幾個消防員。當晚九點四十七分，大火卒之撲熄。呢場事故令到4層磚結構嘅成珠樓燒嗮、8人死亡、24人受傷，直接經濟損失五十四萬元人民幣。之後查明事故係照明電錶互感裝置嘅設計唔合理、出線接線柱短路造成。1989年，政府籌劃喺原址重建。成珠樓自此結束咗240年嘅歷史。

1990年1月23號，茶樓開張，改名「成珠酒家」，佔地面積擴大到1400平方米；開咗南華東路分店、荔福路分店、赤崗分店。1996年後，生意開始冷淡。2000年因為債務問題喺9月停業。

2002年，東江集團買落成珠樓嘅經營場地，但係無買佢招牌，開成「鴻星海鮮酒家」，街坊都重叫「成珠樓」。2006年3月1號「鴻星海鮮酒家」執笠要拆。而家剩低馬路斜對面嘅成珠餅家重賣緊「成珠小鳳餅」同「創新伍仁月」。

招牌嘢食

成珠小鳳餅 

成珠小鳳餅創製於清朝，係各式雞仔餅嘅始祖，由欖仁、瓜子仁、芝麻仁、油、白砂糖、熟糯米粉整成。

1931年，成珠小鳳餅獲廣州市國貨展覽會一等獎章。「公私合營」浪潮之後，成珠小鳳餅嘅製作配方喺1959年公開，編入中國商業部飲食服務局主修嘅《中國名菜譜》。1997年獲中國烹飪協會頒「中華名小食」。

新伍仁月餅 
成珠樓嘅月餅有豆沙月、豆蓉月、蓮蓉月、伍仁月。1998年，成珠樓喺伍仁月餅餡落夏威夷果，咁就創製出新伍仁月餅，亦廣受食客歡迎。而家成珠餅家賣嘅中秋月餅有兩隻伍仁月，亦即傳統伍仁月同創新伍仁月，前後者之別，就係後者落咗夏威夷果仁、美國杏仁、腰果仁、松子仁同南瓜子仁。

龍鳳禮餅 
成珠樓嘅餅食除咗小鳳餅同月餅，重有龍鳳禮餅。龍鳳禮餅亦叫嫁女餅，包括豆沙餡嘅紅菱酥、豆蓉餡嘅黃菱酥、伍仁餡嘅白菱酥、蓮蓉酥、皮蛋酥、蠔豉酥。

攷

廣州茶樓
海珠區
老字號